نواكشوط هي لعاصمة لإدارية و لقتيصادية ديال موريطانيا و أكبر مدينة فيها. تاتعتابر وحدا من لمدون لكبار ف لمنطقة ديال الساحل، و تيسكنو فيها تقريبا مليون ديال الناس. نواكشوط مدينة جديدة، كانت دوّار صغير تيسكنو فيه ما بين 200 و 300 واحد، و ف 1958 اتّختارت ديك لبلاصة باش تتبنا فيها لعاصمة د الدولة الجديدة د موريطانيا. ف 5 مارس 1958، حطّ لمختار ولد داداه (أول رئيس د موريطانيا) و شارل دو ݣول (الرئيس د فرانسا ديك لوقت)، حطّو لحجر د السّاس د لمدينة اللي كانت ف وسط الصحرا. مع لعوامات د لجفاف ف السبعينيات، و الزيادة ديال التصحّر، ولاّت بزاف د لهجرة لنواكشوط، اللي كانت لفكرة فاللول يسكنو فيها 15.000 د الناس، و لكن دابا ولاو فيها تقريبا مليون. نواكشوط فيها مطار دولي، و هو واحد من جوج اللي كاينين ف موريطانيا، و فيها أكبر جامعة ف لبلاد (لجامعة د نواكشوط) و مرسى كبير سميتو "ميناء الصداقة"، تبنا ب لمعاونة ديال الشينوا. كاين بزاف ديال النظريات على شنو لأصل ديال السمية ديال نواكشوط. بلأمازيغية كاين اللي تيقول باللي أصلها هو "أنو نوكشوض" (لبير د لخشب)، و لا لمزمار د الرّيح.